Skont l-aktar riżultati reċenti tal-Ewrobarometru, aktar minn tlieta minn kull erba' ċittadini huma tal-fehma li l-munita unika hija tajba għall-Unjoni Ewropea. Dan huwa l-ogħla appoġġ minn meta beda jsir l-istħarriġ fl-2002. Skont ir-riżultati tal-aktar stħarriġ reċenti tal-Ewrobarometru dwar iż-żona tal-euro, 76 % ta' dawk li wieġbu jaħsbu li l-munita unika hija tajba għall-UE. Dan huwa l-ogħla livell ta' appoġġ sa mill-introduzzjoni tal-muniti u l-karti tal-flus tal-euro fl-2002 u żieda ta' żewġ punti perċentwali mil-livelli tas-sena li għaddiet, li diġà kienu livelli rekond. Bl-istess mod, maġġoranza ta' 65 % taċ-ċittadini madwar iż-żona tal-euro huma tal-fehma li l-euro huwa ta' benefiċċju għal pajjiżhom: dan huwa wkoll l-ogħla numru li qatt tkejjel. Il-munita komuni hija appoġġjata minn maġġoranza ta' ċittadini fid-19-il Stat Membru kollha taż-żona tal-euro. Jean-Claude Juncker, il-President tal-Kummissjoni Ewropea, qal: “Kważi 28 sena wara li niżżilt ismi fuq it-Trattat ta' Maastricht, għadni konvint li din kienet l-aktar firma importanti li qatt għamilt. L-euro – li għadu żagħżugħ ta' 20 sena – sar simbolu tal-għaqda, is-sovranità u l-istabbiltà. Ħdimna qatigħ tul dawn l-aħħar ħames snin biex negħlbu l-kriżi tal-Ewropa, biex naraw li l-benefiċċji tal-impjiegi, it-tkabbir u l-investiment jilħqu lill-Ewropej kollha, u biex l-Unjoni Ekonomika u Monetarja tal-Ewropa ssir aktar b'saħħitha minn qatt qabel. Peress li l-uniċi żewġ affarijiet li fadal mit-Trattat ta' Maastricht huma l-euro u jien, ninsab kuntent li nara dan l-appoġġ qawwi aktar minn qatt qabel f'dawn l-aħħar jiem tiegħi fil-kariga bħala President tal-Kummissjoni Ewropea. L-euro kien il-ġlieda ta' ħajja sħiħa u huwa wieħed mill-aħjar assi li l-Ewropa għandha għall-futur tagħha. Ejja naraw li jibqa' jwassal għal prosperità u protezzjoni għaċ-ċittadini tagħna.” Valdis Dombrovskis, il-Viċi President għall-Euro u d-Djalogu Soċjali, responsabbli wkoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: “Il-euro llum huwa aktar qawwi milli att kien, u dan jikseb diversi benefiċċji għan-nies, in-negozji u l-pajjiżi bis-sostituzzjoni ta' 19-il munita differenti b'waħda. Mhix kumbinazzjoni li l-biċċa l-kbira tal-Ewropej jappoġġjaw l-euro. Dan l-appoġġ li qatt ma kien daqshekk qawwi jagħtina mandat ċar biex inkomplu nsaħħu l-Unjoni Ekonomika u Monetarja tagħna u biex insaħħu r-rwol internazzjonali tal-euro.” Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Issa ilu li għadda ż-żmien meta kienu qegħdin jitqajmu dubji dwar l-integrità tal-munita unika. L-euro huwa waħda mill-akbar stejjer ta' suċċess Ewropej, u ġab miegħu benefiċċji tanġibbli għaċ-ċittadini, in-negozji u l-gvernijiet Ewropej bl-istess mod. Saħħaħna l-Unjoni Ekonomika u Monetarja tagħna mill-kriżi 'l hawn u mill-bidu ta' din il-Kummissjoni, iżda l-ħidma għadha ma spiċċatx. Il-futur tal-euro għad irid jinkiteb. Irridu naraw li dan l-appoġġ ikompli jiżdied u l-benefiċċji tal-euro jiġu kondiviżi b'mod aktar ugwali fost iċ-ċittadini tagħna kollha.” L-euro jagħmilha faċli L-euro għadu fiż-żogħżija tiegħu, din is-sena jkun għaqu kif għalaq l-20. Madankollu, l-Ewropej jaraw b'mod ċar il-benefiċċji prattiċi qawwija li ġab fil-ħajja tagħhom ta' kuljum. Erbgħa minn kull ħamsa ta' dawk li wieġbu jaqblu li l-euro għamilha aktar faċli biex isir in-negozju bejn fruntiera u oħra, biex jitqabblu l-prezzijiet u biex isir xiri f'pajjiżi oħra, inkluż fuq l-internet. Maġġoranza assoluta fiż-żona tal-euro jaħsbu wkoll li l-euro għamel l-ivvjaġġar aktar faċli u inqas għali. L-euro huwa aktar minn sempliċiment il-muniti u l-karti tal-flus fil-bwiet tagħna: huwa simbolu tal-għaqda u l-qawwa globali tal-Ewropa. Illum, huwa diġà l-munita ta' 340 miljun Ewropew f'19-il Stat Membru. Ġab benefiċċji tanġibbli għal kulħadd: prezzijiet stabbli, spejjeż ta' tranżazzjoni aktar baxxi, tfaddil protett, swieq aktar trasparenti u kompetittivi, aktar kummerċ, vjaġġar aktar faċli u standards ta' għajxien ogħla. Madwar 60 pajjiż madwar id-dinja jorbtu l-muniti tagħhom mal-euro b'xi mod jew ieħor. Appoġġ qawwi għar-riformi, politiki ekonomiċi kkoordinati, iżda wkoll għat-tneħħija tal-munita taċ-ċenteżmu u taż-żewġ ċenteżmi Meta ġew mistoqsija dwar il-fehmiet tagħhom dwar il-koordinazzjoni tal-politika ekonomika, inklużi l-politiki baġitarji, 69 % tal-Ewropej jaraw il-ħtieġa ta koordinazzjoni akbar fiż-żona tal-euro, filwaqt li 7 % biss jixtiequ li jkun hemm inqas kooperazzjoni. Għadu jeżisti wkoll appoġġ qawwi ta' 80 % għal riformi ekonomiċi biex titjieb il-prestazzjoni tal-ekonomiji nazzjonali. Dan huwa rifless ukoll fir-riżultati nazzjonali, b'maġġoranzi ċari fil-pajjiżi kollha taż-żona tal-euro. Il-maġġoranza ta' 65 % ta' dawk li wieġbu qalu li kienu favur li jitneħħew il-muniti taċ-ċenteżmu u taż-żewġ ċenteżmi tal-euro, li saru inkonvenjent, u dan permezz ta' tqarrib obbligatorju tal-prezz finali tax-xiri fil-ħwienet u s-supermarkets sal-eqreb ħames ċenteżmi. Maġġoranza assoluta tappoġġa din l-idea f'16 mid-19-il pajjiż taż-żona tal-euro. Sfond Iċ-ċittadini wieġbu għal sett ta' mistoqsijiet li jiffukaw fuq kwistjonijiet li jvarjaw mill-perċezzjoni u l-aspetti prattiċi tal-euro għall-valutazzjoni tagħhom tas-sitwazzjoni ekonomika, il-politika u r-riformi f'pajjiżhom u fiż-żona tal-euro. Barra minn hekk, l-istħarriġ talab liċ-ċittadini jistqarru l-fehmiet u l-aspettattivi tagħhom fir-rigward tad-dħul tal-familji u l-inflazzjoni. Madwar 17,500 persuna li wieġbu madwar id-19-il pajjiż taż-żona tal-euro ġew intervistati bit-telefown bejn l-14 u d-19 ta' Ottubru 2019. Għal aktar informazzjoni Ir-rapport sħiħ u r-riżultati tal-istħarriġ għal kull pajjiż Informa ruħek aktar dwar l-istorja u l-benefiċċji tal-euro Stqarrija għall-istampa: L-euro jiċċelebra għeluq l-20 sena tiegħu